Predkladacia správa

	Na základe záverov z rokovania vlády k Návrhu východísk štátneho rozpočtu na rok 2002 zo dňa 15. mája 2001 mali ministri predložiť v piatok 18. mája 2001 ministerstvu financií nasledovné návrhy:

	- doplnenie vládnych, resp. rezortných priorít,
	- návrhy na presuny medzi obligatórnymi a fakultatívnymi výdavkami v rámci návrhu limitu výdavkov rozpočtovej kapitoly.
	
	I keď tieto výstupy mali byť stručné a hutné, niektoré ministerstvá túto požiadavku nerešpektovali. V podstate zopakovali svoje pôvodné požiadavky, viaceré ich ešte navýšili. 
	Napr. Ministerstvo vnútra zaslalo 13 stránkový materiál, v ktorom v niektorých tituloch navýšilo svoje požiadavky oproti tým, ktoré formulovalo pri východiskách rozpočtu (predovšetkým na chod rezortu).

	Ministerstvo financií zosumarizovalo návrhy na doplnenie vládnych resp. rezortných priorít a predkladá ich formou rozhodovacích tabuliek na rokovanie vlády. Vo Východiskách rozpočtu sa na priority vyčleňuje 32,3 mld Sk. Vo svojich podkladoch ministri navrhujú na vládne resp. rezortné priority vyčleniť spolu 66 mld Sk, čo je viac ako dvojnásobok v porovnaní s Východiskami  (34,0 mld Sk). Okrem toho navrhujú niektoré vybrané potreby kryť zo zdrojov z privatizácie.

	V tejto súvislosti pripomíname, že návrhy na priority v zmysle záverov z rokovania vlády predkladali len členovia vlády. Ak by sa oslovili všetci správcovia rozpočtových kapitol, návrhy na priority by sa rádovo znásobili.

	Ministerstvo financií predkladá aj osobitnú rozhodovaciu tabuľku, v ktorej sa kvantifikujú niektoré vybrané výdavky obligatórneho charakteru (bez prijatia osobitných opatrení ich prekročenie predstavuje 15,3 mld Sk).

	Z uvedených relácií vyplýva, že rozhodnutiami vlády bude potrebné redukovať požiadavky kapitol, resp. minimalizovať existujúce riziká v rozpočtovaní vybraných obligatórnych výdavkov v rozsahu cca 50 mld Sk. 

	MF SR upozorňuje, že viaceré z požiadaviek, ktoré nastoľujú rozpočtové kapitoly, sú už v rozsahu 4,3 mld Sk kryté v rámci navrhovaných limitov. Túto skutočnosť niektoré kapitoly vo svojich požiadavkach nezohľadnili (resp. obchádzajú) a požadujú tak duplicitné krytie viacerých potrieb.

	Väčšina podkladov bola spracovaná formou požiadaviek na navýšenie: obligatórnych výdavkov, fakultatívnych výdavkov, priorít a okrem toho osobitne kapitoly VPS (často v štruktúre bežných a kapitálových výdavkov). 

	Požiadavky na navýšenie bežných a kapitálových výdavkov (v rozsahu niekoľkých mld Sk), ktoré majú predovšetkým charakter výdavkov na bežný chod rezortov, v tomto dodatku ministerstvo financií osobitne neuvádza a ani osobitne nekomentuje. Ak by sa mali začať tieto požiadavky nanovo posudzovať, znamenalo by to posunutie rozpočtových prác na ich začiatok. Predkladanie takýchto požiadaviek nebolo v súlade so závermi vlády.	Komplexné spracovanie tohto okruhu požiadaviek nie je vo vymedzenom čase možné a vzhľadom na reálne rozpočtové možnosti aj nepodstatné. 

	V dôsledku uplatneného prístupu ministerstiev sa pôvodný zámer predkladania doplňujúcich podkladov do istej miery minul účinku. 

	Viaceré rozpočtové kapitoly majú značný problém jednoznačne formulovať svoje priority, a to aj v smere ich členenia na vládne a rezortné. MF SR hodnotí túto etapu rozpočtových prác ako potvrdenie toho, že rozpočtové kapitoly pri predkladaní svojich požiadaviek nerešpektujú argumenty týkajúce sa reálnych rozpočtových možností. Neosvojili si postup, akým sa spracoval návrh limitov výdavkov. V dôsledku toho predkladali napr. osobitné požiadavky na kapitolu VPS (mimo okruh priorít). Tieto argumenty a súvislosti sú jednoznačne formulované vo Východiskách zostavenia rozpočtu a boli zvýraznené aj v rámci diskusií v PEM a vláde.

	Predložený materiál informuje vládu o výsledkoch rokovania zástupcov MF SR, NBS a Úradu vlády SR, týkajúcich sa rozpočtovania daňových príjmov v roku 2002. 

	V prílohe ministerstvo financií predkladá na informáciu návrh tabuľky, ktorá bude prílohou uznesenia vlády k Východiskám rozpočtu... po rozhodnutí vlády o zatiaľ otvorených otázkach. Tieto limity vyjadrujú v agregovanej forme okruh záväzných ukazovateľov pre prípravu rezortných návrhov rozpočtov. Okrem uvedených ukazovateľov ministerstvo financií v osobitných prípadoch určí ďalšie ukazovatele (týkajúce sa vybraných obligatórnych výdavkov - napr. výdavky na sociálne dávky, štátom platené poistné a pod.).